રાજકોટ: છેલ્લા 15 વર્ષથી માટીના ગણેશ અને અન્ય મૂર્તિઓ બનાવવા માટે શાળા-કોલેજોમાં નિ:શુલ્ક વર્કશોપ યોજી હજારો વિદ્યાર્થીઓને માર્ગદર્શન આપતા શીલાબેન રાઠોડે આ વર્ષે અનોખી પહેલ કરી છે. જેમાં સૌથી મહત્વની અને પર્યાવરણ શુદ્ધ રાખવા માટીની ગણેશ મૂર્તિમાં ગણેશજીના પેટમાં એક બીજ મુકાશે જેથી લોકો જ્યાં પણ ગણેશ મૂર્તિનું વિસર્જન કરે ત્યારે બીજના માધ્યમથી ત્યાં એક ઘટાદાર વૃક્ષ ઉગી નિકળે. પર્યાવરણ બચાવવા શહેરની 50થી વધુ શાળાઓના વિદ્યાર્થીઓને વર્કશોપ યોજી માટીના ગણેશ બનાવતા શીખવાડાશે. અંદાજીત 10 હજાર ગણેશ મૂર્તિઓમાં જુદા જુદા બીજ મુકવાથી વિસર્જન કર્યા બાદ 10 હજાર વૃક્ષોનું વાવેતર પણ પરોક્ષ રીતે કરી શકાશે. તો શ્રદ્ધા અને પ્રકૃતિનો સંગમ કરીએ અને ગણેશજીને વંદન કરીએ.